Genesis.
49.
Hi Jacob ya impa'ayagna an amin nan imbabaluyna ta ibaganay ma'at ay didah udum hi algaw. 
Ya unat goh na'amungda ya inalin Jacob ay diday, “Da'yun imbabaluy'u, donglonyuy ibaga' an hi amayun hi Israel! 
He"a, Reuben an pangpangngullu, he"ay nahhun hi nalmuh din amabi'ah'u, ya he"ay nabagbagtuy haadna, ya ongol di abalinanan da'yun hina"agi. 
Mu adi'a matugun an umat hinan humibun luwag di danum, at adi minaynayun di anabagtum ti enelo'muy ohah nan ahawa' ta binaina'. 
Ya da'yu, Simeon ay Levi, ya numpaddung di aatyu ti da'yu ya impa'enghayun un hay matadom di o'odnanyun un ayu dumaladalat. 
At ha"in an hi amayu ya adi' ahan iyunnud hinan ato'atonyun dumalat hinan amabmabbungotyu, ya pimmatoy ayu, ya ta"on un nan bakan ma'usal hi bangkag an mun'aladu ya pinilayyu. 
At da'yu ya ma'idutan ayun dumalat nan bungotyun atata'ot ti mi'id homo'yu! At iwa'at'u nan holagyuh nan lutan di Israel ta miwa'at ayun himpangapu. 
He"a, Judah, ya nan a'agim ya ipabagtu da'a ta he"ay e'gonanda, ya abakom an amin nan binuhulmu, ya munhippi nan a'agim ay he"a. 
Ya umat'ah nan ma'abbi'ah an layon an abakom nan binuhulmu, ya malenggop'an umat hinan layon an nalpah ay an pinatoyna nan binuhulna ya numbangngad an malenggop hinan ipo"oyana. Ya umanina'inat ya un mali'uh ya tuma'otdan mamangon ay hiya. 
At he"a, Judah, ya nan holagmuy munnononnong an mun'alih engganah umali nan Ap'apu ta Hiyay unudon di atagutagu. 
Ya ta"on unmu eg'od nan dongkim hinan ma"ap'aphod an wa'al nan greyp ta pun'a'anay udumna ya do'do"ol damdamay greyp hi ononyu, ya ta"on unmu pumba'ba'an di danum di greyp ya do'do"ol damdamay greyp hi inumonyu. 
Ya nan matam ya bubumlah hi ado'ol di inumom an bayah, ya nan babam ya pumahapaha' an dumalat nan ado'ol di inumom an gatas. 
He"a, Zebulun, ya munhitu'ah nan pingit di baybay ta da'yuy ad lutah nan way duma'alan di pupul an hay igad ya engganah dih ad Sidon. 
Ya he"a, Issachar, ya umat'ah nan mabi'bi'ah hi dongkin mali'uh hinan gagwan di pungkalgaan 
ti he"a ya malia"a an wa ay ta tigom ta malumong nan luta ya maphod hi pun'eblayan, ya intutulidmun muntamu, ya na'na'unnud'a ti penhodmuy mid al'ali. 
Ya he"a, Dan, ya he"ay mumpanuh ay da'yun himpangapun umat hinan udum an holag Israel ta mipattig hi un way amaphodanda unu bo'on. 
Ya umat'ah nan atata'ot an ulog hinan pingit di owon an wa adyay maluh an kabayu ya himbumagga ya inalatnay hu'ina ta magah nan nitakay.” 
Ya inalin Jacob di, “Apo Dios, hohoddo' di pannagam hinan bumaliw!” 
Ya intuluy Jacob an himmapit an inalinay, “He"a, Gad, ya mi'id di ta'otmuh nan ohan battalion di tindalu ti wa adyay tumalupa ya numpudugmu dida. 
Ya he"a, Asher, ya malmuy do'ol hi mun'aphod an ma'an hinan ihabalmu an mabalin hi onon di aliy udumna ti malumong nan lutayu. 
Ya he"a, Naphtali, ya umat'ah nan nibo'tan an ulhan nawaya, ya mun'aphod di aat nan imbabaluyna. 
Ya he"a, Joseph, ya umat'ah nan mamungan nitanom an manaphapang hinan way obob. 
Ya ta"on un nunheglay pangat nan binuhulmun he"an pun'ipdugday panadan he"a 
mu nala'la'eng'an mamanan dida ti ipabi'ah da'ah nan ongol di abalinanan Dios an dayawon Jacob, ya hiyah ne Dios an manalimun hinan holag Israel, 
ya nan mabi'ah an Dios din o'ommodmuy bumadang ya mungwagah ay he"ah wagah an malpud abuniyan, ya nan bunol di lutan umat hi danum, ya nan do'ol an binabain malpuh nan holagmu. 
Ya hatun wagah'un he"an middum nan wagah nan o'ommod'u, ya nahamhamad ya un nan maphod an malpuh nan aduntuduntug. At pumhod'a, ya malmun amin di mahapulmu, ya he"ay mawagahan hi umat hina an dumalat nan anabagtum hinan a'agim. 
Ya he"a, Benjamin, ya umat ah nan ahuh inalahan an gahin ahan unna patayon nan pi'pattoyna, ya nun'a'anah nan mahoyang, ya ginogodwanah nan mapuyaw.” 
Hiya hanay nunwagah Jacob ay didan himpulu ta duwan holagna an miyunnudan hi aatda. 
Ya hi Jacob ya inalina goh ay diday, “Magadyuh di umaya' an middum hinan o'ommod'u. At matoya' ay ya ilubu'a' hinan lubu' ama hinan lingab hidih nan lutan Ephron an holag Heth 
hi ad Machpelah hi potto' di buhu'an di algaw hi ad Mamre hidid Canaan. Ya hete han luta ya hay lina'uan apun hi Abraham ay Ephron ta ilubu'andan hina"ama. 
Ya hiyah de di nangilubu'andan Abraham ya din ahawanan hi Sarah, ya hiyah de goh di nangilubu'andan Isaac ya din ahawanan hi Rebekah, ya ta"on hi Leah ya hidi goh di nangilubu'a'. 
At nan luta ya nan lubu' ya napla' ay Ephron an holag Heth.” 
Ya unat goh nalpah hi Jacob an ni'hapit hinan imbabaluyna ya nundopag hinan nolo'ana, ya natoy. 
