Ecclesiastes.
2.
Inali' hi nomnom'uy, “Ad ugwan ya pohdo' an ipa'amlong di odol'u ta innilao' di aat di amlong. Mu unat goh ene'dam'u ya un mid di hulbina! 
Ti na'innilaa' goh an nan abatol ya mid hulbina, ya nan amlong ya mid idatnah pumhodan. 
Ya dumalat nan pamhod'un luma'eng ya impadah'un uminum hi bayah ta way ato' an mangipa'amlong hi odol'u, ti alyo' at goh un hiyah te maphod hi aton di tataguh tun na'amtang an pi'hituwandah tun luta. 
Ya nun'ammaa' hi nun'ahamad hi do'ol an abung, ya nuntanoma' hi greyp hinan galden'u. 
Ya tinamma' goh hinan numbino'ob'on an ayiw an ma'an di bungada. 
Ya impiyamma' di bannaw hi a'amungan di danum ta way pananum hinan nun'itanom an ayiw. 
Do'ol di himbut'uh puntamuo', ya na'udmanda ti nahlagdah tun abung'u. Ya do'ol goh di animal'u ya un an amin din tatagud Jerusalem hi engganad ugwan. 
Ya do'ol di inamung'uh silver ya balitu' ta bagi' an nalpuh gina'un nan a'ali ya nan tataguh nan babluy an numpapto'a'. Ya do'olda goh nan kumakantan linala'i ya binabaih mangipa'amlong ay ha"in. Ya do'olda goh di udum hi ahawa'. 
At na'abbagbagtua' ya un din tatagud Jerusalem. Ya nunnanong damdama an nala'enga'. 
Ya an amin din inamnawa' ya innal'u, ya an amin di mangipa'amlong hi odol'u ya inat'u, ya inting'i' an amin nan tinamua', at hiyanay lagbu'. 
Mu unat goh nomnomnomo' an amin din ina'inat'u ya din nunligata' hi nuntamua' ya mi'id ah hulbida, at mid ah lagbuh nan punligatan hitun luta an un ay nan tuyup di pudpuduggon tu'u! 
At ninomnom'uy inat nan nala'eng ya ta"on un nan manangpah, ya hay punnomnom'u ya mi'id di agguy'u inat an aton nan mihukat ay ha"in an mun'ali. 
Mu inila' an nahamhamad nan la'eng ya un nan layah an umat hinan patal an abakonay helong. 
Nan nala'eng an tagu ya inilanay at'atona, mu nan manangpah ya mid papto'anana, mu numpaddung damdamay ma'at ay dida ti matoydan duwa!” 
At hay ninomnom'u ya alyo' di, “Nan ma'at hinan manangpah ya ma'at goh ay ha"in! At mi'id di hulbin di anala'eng'u! 
Mid munnomnom hinan nun'ala'eng an tagu ya nan manangpah ti udum di algaw ya mun'a'aliwandan amin ti matoy tu'un amin!” 
At hiyanan ha"in ya pinahiw'uh ten nitagua' ti an amin nan ma'at hitun luta ya mi'id hulbida ti un hay ligat di indatnan ha"in an un ay nan tuyup di pudpuduggon tu'u. 
An amin hanan intamutamu' an nablaya' ya mi'id ahan ah nunhulbiandan ha"in ti inila' an tayna', at nan mihukat ay ha"in hi pidway mangdam. 
Mu mid mapto' hi un hiya ya nala'eng unu manangpah! Mu ta"on un umat hinay aatna ya hiya damdamay mumpapto' hinan tinamutamua' hitun luta an dumalat nan anala'eng'u. At mid ahan di hulbin nan nablaya'! 
At munha'it di punnomnoma' ti tayna' nan tinamutamua'! 
Nuntamutamuy ohan tagun dumalat di adalna ya la'engna at immadangyan, ya wan taynana goh udot hinan tagun agguy ne'eblay. At hay hulbin hana? 
At hay lagbun mah nan tagun maliligatan an muntamuh tun luta? 
An amin di tamun di taguh tun luta ya hay ligat ya lungdayay idatna, ya ta"on un nan mahdom ya adi molo' ti numanomnom. At ta"on un hana ya mi'id goh hulbina! 
Mu hay maphod hi inalin tuwali Apo Dios hi aton tu'u ya mangamangan ya imminu'inum tu'u ta ipa'amlong tu'uy odol tu'un muntamu. 
Ti gulat ta mi'id hi Apo Dios at hay mangidat mah hi tanud unu amlong? 
Ya hay anala'eng ya pun'amlongan ya idat Apo Dios hinan tagun mangipa'amlong ay Hiya. Mu nan tatagun nun'abaholan ya tagandah amung hi gina'uda, at la'tot ya nan gina'un inamungda ya alan nan tatagun mangipa'amlong ay Apo Dios. At hana ay ya un ay nan tuyup di pudpuduggonda! 
