Isaiah.
21.
Hiyah te impa'innilan Apo Dios ay ha"in hi ma'at hinan mun'ohab an babluy hinan pingit di baybay. Inalinay umat hi aton di alipugpug hi appit hi a'unugan di algaw di aton nan umalin mangubah ay da'yun malpud Negev an babluy nan mata'tan an tatagu. 
Ya nipa'innilan ha"in nan nidugah an ma'at ti waday mamalbalih nan iBabylon an dumalat hi apa"ianda. Ti inalin Apo Dios di, “Da'yun i'Elam ya iMedia ya ekayu ta li'ubonyu ya ginubatyud Babylon ti pogpogo' di gunda pangipaligligatan hinan tataguh udum an babluy.” 
Ya nidugah di ta'ot'uh nan tinnig'u ya nan dengngol'un aton Apo Dios, at dinumgoh di putu' an umata' hinan na'uy an muntungaw. Ya nonong ya mi'id di bi'ah'u, at na'ulawa'. 
Ya agguy'u inilay ato' ti wumogwoga' hi ta'ot'u, at ihihi'al'uy ahdomanana ta molo'a', mu unat goh nahdom ya un at goh nidugdugah di wimmogwoga' hi ta'ot'u! 
Ya nipattig goh ay ha"in an hidid Babylon ya nidadaan di ma'an, ya ma'inum, ya na'ap'apan hi ma'ugtul nan dotal an ubunan nan mi'behta. At hidin ang'angananda ya umanin'inumda ya himbumagga ya waday nuntu'u' an inalinay, “Da'yun a'ap'apu! Punlamuhanyuh lanay hapiawyu, ya nundadaan ayun mi'gubat!” 
Palpaliwan goh ya inalin Apo Dios ay ha"in di, “Munhonag'ah umuy mun'adug hinan way pun'adugan hinan bagtun di allup ta wada ay di tigona ya impa'innilana. 
At wada ay di amangonah numpunlugan hi kalesa, ya nan nahindudwan numpuntakay hi kabayu, unu nan dongki, unu nan kamilu ya mahapul an hamadonan tigon di atonda.” 
At palpaliwan ya muntu'u' nan mun'adug an inalinay, “Apu, abigabigat ya amahdomahdom ya wagwadaa' hinan pa"ata'nang an abung an pun'adugan. 
Mu ad ugwan ya un'u amangon nan numpunlugan hinan kalesa, ya nan nahindudwan numpuntakay hinan kabayu!” Ya nuntu'u' goh an inalinay, “Na'abak mahkay ad Babylon! At an amin nan bululda ya nun'agimu', at niwa'at hinan luta!” 
At inali' di, “Da'yun i'ibba' an iJudah an nipaddung hinan na'elek an paguy ya ibaga' an amin ay da'yud ugwan nan dengngol'un inalin nan nidugah di abalinanan Dios tu'un holag Israel.” 
Hiyah te goh di nipa'innilah ma'at hi ad Edom. Palpaliwan ya dengngol'u han mun'ali ay ha"in hi ad Dumah an inalinay, “He"an mun'adug, undan ahup ya un mawa'ah?” 
Ya tembal'un inali' di, “Na'uy an mawa'ah, mu awniat mahdom goh damdama! At gulat ta pohdom an mahmahan ya agam ta munhanhan'a ta awni ya un'a goh umali.” 
Hiyah te goh di impa'innilan Apo Dios hi ibaga' hinan i'Arabia. Inalinay, “Da'yun iDedan an gun mumbaat ya mungkampu ayuh nan mapulun hinad Arabia. 
Ya da'yun numpunhitud Tema ya pa'inumanyu nan i'ibbayun nun'a'uwaw, ya pinanganyu nan nanaynan hi babluyda. 
Ti unda inlayawan nan pumatoy an numpangdon hi hanggap, ya pana, ya an amin nan nidugah an ma'at hinan punggugubatan.” 
Palpaliwan goh ya inalin Apo Dios di, “Mala'uh di hintawon ya mapogpog mahkay an amin di a'e'gonan ad Kedar hi ad Arabia. 
At unda tuttuluy ma'angang hinan tindalud Kedar an nun'ala'eng an pumana. Ha"in an Dios an gunyu dayawon an holag Israel di nanapit ete.” 
