Isaiah.
47.
Hi Apo Dios ya inalinay, “Da'yun iBabylon ya makak ayuh nan umbunan di ali ta ekayu umbun hinan hupu'. Manu ti hidin hopapna ya umat ayuh nan babain ma'al'ali, mu ad ugwan ya numbalin ayuh himbut. 
At anonyu nan inhuhu'yungyu ya nan maphod an lubungyu, ya indadaanyu nan batun punggilingan ta gilingonyu nan alena. Ya lihlihonyuy pandelengyu ta bad'angonyu nan wangwang. 
Ti paddungnay mabladan ayu ta panigtigan di tataguy ipa'ampaanyu ya nan abainanyu. At nan pangiballoha' hinan ina'inatyu ya mi'id di mangipawa.” 
Ya inali' an hi Isaiah di, “Nan me'gonan an Dios ad Israel di Baliw tu'u, ya hay ngadana ya hi Apo Dios an nidugah di abalinana!” 
Ya inalin goh Apo Dios di, “Da'yun iBabylon ya ekayu umbun hinan way munhehellong an mi'id ahan di lenggop. Ti nan babluyyu ya adi mahkay mibilang hi un queen hinan abablubabluy. 
Ti impa'abak'un da'yu nan tatagu' ta minolta' didan dumalat di bohol'u. Mu mi'id ahan di homo'yun dida ti ta"on hi un nan nun'ala'ay ya nan nun'a'in'inna ya nidugah an pinaligatyu dida! 
Ti hay ninomnomyu ya minaynayun an da'yuy mun'ap'apuh nan abablubabluy, mu agguyyu ahan ninomnom an hana ya mid mapto' ya mibolloh. 
At hiyanan da'yun hay amlong di pa'appopohdona ya donglonyu tun alyo'. Ti hay ninomnomyu ya alyonyuy un ayu malenggop hi enggana. At ipahiyayun alyonyuy, Mid nipaddungan tun anabagbagtumi, at adi mabalin hi un ami mabalu unu mun'atoy nan imbabaluymi! 
Mu un himbumagga an un ohay algaw ya mundedehhan an ma'at ay da'yu hana, at mun'a'atoy nan imbabaluyyu, ya mun'abalu ayu. Ya umannung an ma'at an amin hatun da'yu an ta"on hi un do'ol di atonyu an umat hinan ba'i, ya madyik, ya nan udum an abalinanyu. 
Ya enehdolyuh nan nun'appuhin ato'atonyu ti pangaliyu nin hi un mi'id di mamannig ay da'yu. Ya dumalat nan ananomnomanyu ya nan anala'engyu ya din'uga' an Dios ti hay inilayu ya da'yuy na'abbagbagtu an mi'id di nipaddung ay da'yu. 
At palpaliwanyuat ya waday dumatong hi punligatanyu an mi'id di ologyun mangipadinong ti un himbumagga ya na'at. 
At agayu mahkay ta mumpabadang ayuh nan bululyu an gunyu nange'kodan an nete"ah din a'ung'ungungngayu ta olom ya waday ibadangdan da'yu, ya ta pata'tonda nan buhulyu! 
At baganyun amin nan do'ol an inun'unudyu an umat hinan nuntugun ay da'yu, ya nan nanginnilah aat di bittuan, ya nan gun mangulgu'ulgud ay da'yuh nan ma'at hi abulabulan ta ibaliw da'yuh nan na'uy an ma'at ay da'yu. 
Mu immannung an unda umat hi ulut an mapuulan. At ta"on hi un hay odolda ya adida abalinan an baliwan hinan ay apuy an gumiyagiyab ti adi umat hinan apuy an pun'aniduan. 
At an amin hanan tatagun nange'kodanyu an nete"ah din a'ung'ungngayu ya taynan da'yu an munhihiyanda, at mi'id ahan di ohan didah mamaliw ay da'yu.” 
