Jeremiah.
46.
Hiyatuy inalin Apo Dios ay ha"in an ma'at hi udum an babluy. 
Hidin miyapat hi tawon hi nun'alian Jehoiakim hi ad Judah ya inabak Nebuchadnezzar an alid Babylon nan alid Egypt an hi Neco hidin nunggugubatandad Carchemish an neheggon hinan Wangwang an Euphrates. At hi Apo Dios ya umat hituy inalinah ipa'innila' hinan titindalud Egypt: 
“Mundadaan ayun umuy mi'gubat ta idadaanyuy hapiawyu an i"itang ya o"ongol. 
Ya nan kabayun itakayanyu ya inad'adanyu nan pahulyu ta umela'elat, ya inhu'lubyu nan gumo' an lubungyu ya nan uklupyu. Ya immuy ayu mahkay hinan na'alin ihinanyu. 
Mu hay ma'at hi punggugubatanyu ya ma'a"abak ayun i'Egypt ta mumpangalayaw ayun adiyu iwingwingih ta'otyu ti nidugah an atata'ot di munli'ub ay da'yu. 
At ta"on un nan nun'atulid ya mid ologdan mangibaliw hi odolda, ya nan mun'abi'ah an tumagtag ya mid ologdan lumayaw. Ti ah'upan da'yuh nan buhulyu, ya numpatoy da'yuh nan potto' di Wangwang an Euphrates. 
Ngadan nan babluy an nidugah di abalinana an umat hinan nundatong an Wangwang an Nile? 
Henen babluy ya ad Egypt! At hiyanan alyonday, Nidugah di abalinanmi, at mabalin an pa"ionmiy abablubabluy hitun luta an paddungnay lobngonmi tun luta ta mun'a'atoyday tatagu! 
At aga ta umuy ayu akkay tuwali an da'yun titindalud Egypt an numpungkabayu ya numpunlugan hi kalesay udum! At badangan da'yuh nan tindalud Ethiopia, ya Libya, ya Lydia an numpunhapiaw ya nun'ala'eng an pumana. 
Mu Ha"in an nidugah di abalinanan Dios di mangabak eten gubat, at ad ugwan di pummoltaa' hinan buhul'u ta iballoh'u nan inatda. Hay pummolta' ya nan ispada' an adi matmattupun mipalapalang hi tatagu, at paddungnay tagun pun'inumnay dala ta engganay ma'aan di inuwawna. At hay pamataya' hinan buhul'un i'Egypt ya hinan appit hi iggid hi un hagangon di buhu'an di algaw hinan way pingit di Wangwang an Euphrates. 
Ya da'yun i'Egypt ya mi'id di agah hi mangipa'adaog ay da'yu an ta"on un nan maphod an lana an malpud Gilead. 
At donglon di tataguh abablubabluy hitun lutay kilayu an dumalat nan nidugah an abainanyu. Ti nan mun'abi'ah an tindaluyu ya mun'atu"inda, at punduplugda nan udum.” 
Ya hidin immalian da Nebuchadnezzar an mangubat ad Egypt ya umat hituy impa'innilan Apo Dios ay ha"in. An inalinay, 
“Jeremiah, umuy'a nongkay ta pun'ibaagmuh nan i'Egypt ta mundadaandan mi'gubat an inyal'allanah nan numpunhitud Migdol, ya ad Memphis, ya ad Tahpanhes ti na'uyday buhulda, at pumpatoyday tataguh nan babluyda. 
Mu nan titindaluda ya lumayawdan dumalat di ta'otda ti mi'id di abalinanda ti Ha"in an Dios di mamdug ay dida. 
At mun'ihubagda owan nun'aduplugda nan udum ta muntutu'unda. Mu alyonda damdamay, Bumangon tu'u kaymu ta umanamut tu'u ti undan adi ditu'u patayon hinan buhul tu'u! 
At hay pangalidah nan alid Egypt ya hi Manuy hapitna, ya mi'id di nun'atna. 
Mu Ha"in an nidugah di abalinanan Dios di immannung an Ali, at ibaga' ay da'yun i'Egypt an na'uyda nan buhulyun nidugah di abalinanda ya un da'yun mipaddungdad Tabor an ata'nang ahan an duntug unu nan Duntug an Carmel an matangad hinan pingit di baybay. 
At idadaanyuy mabalin hi ita'inyuh nan pangiyayanda ay da'yuh udum an babluy ti pa"ionda nan ongol an babluyyu ad Memphis ta mabau an mi'id di ta"on hi ohah taguh munhituh di. 
At mipaddung ad Egypt hinan mapmaphod an bakan pa'ahe"on, mu awniat waday ay lalog an malpuh appit hi iggid hi un hagangon di buhu'an di algaw an mangalat ay hiya. 
At ta"on un nan nabayadan an tindalun nalpuh udum an babluy ya mipaddungdah nipataban bakan mapalti ti mi'id di abalinandan mi'gubat an nonong ya limmayawda. Ti nadatngan mahkay di amoltaanda. 
Ya mipaddungda goh hinan ulog an anggay di lumayawanah ma"adngol an dumalat di dimmatngan nan nunwawahay an buhul an ay ihunay unda umuy munli'oy hi ayiw. 
At paddungnay munli'oy hi do'ol an ayiw di pangatda ti nidugah an do'do"ol nan buhul ya un hay ado'ol di dudun. 
At nidugah di ipa'ampaan nen babluy hi pangabakan nan buhulna an malpuh iggid hi un hagangon di buhu'an di algaw.” 
Ya inalin goh nan nidugah di abalinanan Dios an dayawon tu'un holag Israel di, “Adi madnoy ya paddungnay moltao' hi Amon an dayawon di iThebes ya an amin nan bululdad Egypt ti moltao' nan alid Egypt ya an amin nan mangiyokod ay hiya. 
At iyokod'u didah nan alid Babylon an hi Nebuchadnezzar ya nan titindaluna. Mu Ha"in an Dios ya ipa'innila' an udum hi algaw ya wadada goh damdamay mumbabluy ad Egypt ta umat hidin hopapna. 
At da'yun holag Israel an baal'u ya adi ayu tuma'ot, ya adi ayu numanomnom. Ti udum hi algaw ya iyanamut'u da'yu an ilpu' da'yuh nan nun'iyadagwin babluy, at la'tot ya mi'id di ayyu ita'ot ta lumenggop ayu ya nan holagyu. 
At da'yun holag Israel an baal'u ya adi ayu tuma'ot ti wadaa' ay da'yu an ta"on hi un ayu nibalud hi udum an babluy. Ya ta"on goh hi un'u pa"ion nan abablubabluy an nangibaluda' ay da'yu mu ipapto"u da'yu damdama. Mu mahapul an gilato' da'yu ta atugunanyu. Ha"in an Dios di nanapit ete.” 
