Isaiah.
2.
Hiyah te goh di impa'enap Apo Dios ay ha"in an hi Isaiah an hina' Amoz hi aat di ma'ma'at ad Jerusalem an kapitulyu ya nan udum an babluy hitun ad Judah. 
Ti udum di algaw ya muntembag heten me'gonan an awadan di Timplun pundayawanyun Ha"in. At mumbalin hi na'abbagbagtun duntug ya un nan udum an aduntuduntug, at nan tataguh abablubabluy ya umalidan mundayaw hitu. 
Ti do'ol di mangalin diday, “Ma ayu ta umuy tu'uh nan duntug an pundayawan ay Apo Dios an awadan nan Timplun nan Dios an dayawon di holag Jacob! Ta wan ituduwan ditu'un mangat hi pohdona ta Hiyay unudon tu'u.” Umat hinay alyonda ti henen gutud ya ad Jerusalem mahkay di alpuwan nan Uldin Apo Dios an mitudtuduh nan tatagu. 
Ya hi Apo Dios goh di mangipanuh hi an amin an adi pun'u'unnudanan di tataguh abablubabluy, ya mapogpog mahkay di gubat. At nan almas hinan gubat an umat hi hanggap ya bohalonda mahkay ta mumbalin hi aladu, ya nan pahul ya pumbalinondah kumpay ta pamutuldah nan pahalepengondan inhabalda ta maphod di bumungaanda. Ya adi ahan mahkay mun'adal hi aton an mi'gubat. 
At hiyanan ditu'un holag Jacob ya nomnomon tu'u ta nan pohdon Apo Dios di aton tu'u! 
Ya nunluwalua' an inali' di, “Apo Dios, din'ug da'min tatagum an holag Jacob ti gapu ta hay un'unudonmi ya nan layah an tudtudun di tatagun nalpuh appit hi buhu'an di algaw. Ya nundenol ami goh hinan mumpumba'i an umat hi pangat nan iPhilistia, at inyunnudmih nan pangat di tataguh udum an babluy. 
Manu ti adangyan tun babluymid Judah hi silver, ya balitu', ya nan udum an nun'abalul an batu, ya do'ol goh di kabayumi, ya kalesan di titindalun umuy mi'gubat. 
Mu do'ol hitun babluymiy bulul hi numbalinondah diosda, 
at hiyay gapunah ipa'ampaanmi, at nidugah di abainanmi. At He"ay way biyangnan adi mangaliw hinan baholmi.” 
Ya innayun'un inaliy, “Da'yun tatagu ya ekayu mun'ipo"oy hinan daplah hinan liyang ta ipadahyun ilayawan nan nidugah an ma'at an dumalat di bungot Apo Dios, ya nan ongol an abalinana, ya anabagtuna. 
Ti awniat madatngan di apogpogan nan mumpumpahiyan tatagu ta hi Apo Dios ya anggay tuwaliy midaydayaw. 
Ti hi Apo Dios an nidugah di abalinana ya ipa'ampana nongkay nan mumpumpahiyan way abalinandan tatagu. 
Ya nan o"ongol ya adudu"oy an ayiw an cedar ad Lebanon ya nan ayiw an oak hi ad Bashan ya bu'nutona. 
Ya pundotalona nan atata'nang an duntug ya nan dudunduntug, 
ya numpa"ina goh nan atata'nang an abung an pun'adugan di tindalu ya nan nun'ihamad di allupnan babluy. 
Ya pumpa"ina nan pupul hi ad Tarshish ya nan mun'aphod an bangka. 
Ta way aton nan mun'abungot ya mumpumpahiyan mipa'ampa ta mabainanda ti hi Apo Dios tuwali ya anggay di me'gonan an madayaw. 
Ya mami'id mahkay nan abulubulul an numbalinondah diosda. 
Ya hay pangipa'alyogan Apo Dios hitun luta ya umuy mun'ipo"oy nan tataguh nan liyang unu hinan na'uhu' hinan luta an dumalat nan nidugah an ta'otdah nan nunheglan bungotna, ya nan ongol an abalinana, ya nan anabagtuna. 
Ya henen a'atana ya pun'itapalda mahkay nan bululda an balitu' ya silver hinan ayda nun'ipo"oyan an abung di bu'at ya littalit. 
Ti mumpangalayawda nongkay nan tatagu an umuyda mun'ipo"oy hinan daplah ya hinan malgom an liyang an dumalat di ta'otdah nan nunheglan bungot Apo Dios ya nan anabagtuna. 
At hiyanan adi tu'u edenol hi tagu. Ti undan way abalinanda?” 
