Zephaniah.
1.
Hiyah te hinapit Apo Dios hi impa'innilanan ha"in an hi Zephaniah hidin gutud di nun'alian Josiah an hina' Amon hidid Judah. Ha"in ya nalpua' hinan holag Cushi an hina' Gedaliah an imbaluy Amariah an hina' Hezekiah. 
Inalin Apo Dios ay ha"in an hi Zephaniah di, “Ha"in an hi Apo Dios ya ubaho' an amin nan wah tun luta 
ti ubaho' an amin nan tatagu, ya nan animal, ya ta"on nan do'ol an hamutid daya, ya nan wah baybay ta way aton nan adi umunud ay Ha"in an mun'a'ubah.” 
Ya innaynayun Apo Dios an himmapit ay ha"in an hi Zephaniah an inalinay “Ha"in an hi Apo Dios ya moltao' nan tatagud Judah ya ad Jerusalem an kapitulyuda, ya ubaho' goh nan way na'angang hinan mundayaw hi bulul an Ba'al eten babluy ta mi'id di gun umuy an mundayaw ya ta"on hanan papadi. 
Ya ubaho' goh nan tagun umuy hi atap di abungdan mundayaw hinan abittubittuan ad daya, ya nan mundayaw an mangihapatah nan amakulugdan Apo Dios, ya nan munhapata goh hinan bulul an hi Molek. 
Ti ubaho' nan nangidinong an umunud ay Ha"in ya nan adi mamhod an umalin mumpabaddang ay Ha"in. 
Ha"in an na'abbagbagtun Dios ya magadyuh an madatngan di gutud hi punhumalyaa' ay da'yu, at duminong ayu ti ay paddungnay e'nong'un da'yun iJudah ti ayaga' nan buhulyun iBabylon ta way atondan mamatoy ay da'yu an ayda me"an hinan me'nong. 
Ya henen gutud an punhumalyaan ya moltao' an amin nan mumpangipangpangulu, ya nan linala'in imbabaluy nan ali, ya an amin nan mangiyengngoh hinan ugalin nan bunag. 
Makulug an moltao' nan middum an mi'dayaw hinan dayawon nan agguy kimmulug, ya nan lumayalayah, ya nan pumatopatoy ta punuwonda nan timplun nan diosdah nan hamhamonda.” 
Ya inalin goh Apo Dios di, “Henen gutud ya donglonyu nan nidugah an kumanilah nan way Pantaw an Ekan hidid Jerusalem, ya ahi'e'ebel hinan Balbalun Barangay hidid Jerusalem, ya wada goh di ahingungulngul hinan nunlene'woh an dudunduntug. 
Da'yun numpunhituh neheggon hinan way palengke ya kumila ayu ti an amin nan mumpungkumildu ya mun'atoyda! 
Ya paddungnay tolga' di dilag ta pundilaga' ad Jerusalem ta moltao' nan u'umbun an hay nomnomonda ya malenggopdan inaliday, Hi Apo Dios ya mi'id maphod unu nappuhih atonan ditu'u! Hiyah ne inalida. 
Mu mun'ahamham damdama nan mun'apla'an an inadangyanda, ya mun'apa"i nan a'abungda. Ya gunda munha"ad hi abungda, mu bo'on diday munhitu. Ya muntanomdah greyp, mu bo'on diday manamtam.” 
Ya inalin goh Apo Dios ay ha"in an hi Zephaniah di, “Magadyuh ahan an madatngan di algaw hi pummoltaa' hinan tatagu, ya nidugah an atata'ot di ma'at, at ta"on nan nun'atulid an tindalu ya kumilada. 
Ya henen pangipuhaya' hinan nidugah an bungot'u ya hiyah ne goh di punligatan nan tatagu, ya numanomnomanda, ya apa"ianda, ya a'ubahanda, ya henen gutud goh ya nidugah an munhehellong. 
Ya henen timpu ya madngol di gangoh di talampet hi ipa'innilaan di gubat, ya madngol di bugaw nan titindalun manggop hinan nahamad an allupna an siudad ya nan ata'nang an abung an pungguwalyaan hinan babluy. 
Ya paligato' hi nidugah nan tatagu ta ayda nabulaw an ahi'ap'apu'ap ti numbaholdan Ha"in, at hiyanan mun'ibu'yag di daladan ay danum, ya mabulu' di odoldah nan luta. 
Ya henen gutud an pangipattiga' hinan ay apuy an bungot'u ya hanan adadangyan ya adi ibaliw nan silver ya balitu'da dida ti mamengpenghan an pogpogo' an amin nan wah tun luta.” 
