Jeremiah.
10.
Ya ha"in an hi Jeremiah ya himmapita' goh an inali' di, “Da'yun holag Israel ya donglonyu nan alyon Apo Dios 
ti inalinay, Adiyu iyunnud hinan aton nan tataguh udum an babluy an nan aat di mattigdad dayay pangitigandah un ngadan di ma'at ay didah udum di algaw. At adi ayu tuma'ot hinan ulgudondan ma'at an ta"on hi un hiyay ta'tan nan tataguh udum an babluy. 
Ti hanan umat hinay pangatda ya mi'id di hulbina ti hay atonda ya li'ayonda nan ayiw hi inalahan, ya pina'tandah bulul. 
Ya inamyudandah silver ya balitu', ya inhamaddan pun'ilanha ta adi magah. 
Ya henen bulul ya umat hinan kinnahuh payaw an adi humapit, ya gahin hi un mipi'ug ti adi dumalan. At adiyu ta'tan dida ti mi'id di ologdan mangat hi nappuhin da'yu unu mi'id goh ah ibadangdan da'yu.” 
Ya nunluwalua' an inali' di, “Mu He"a, Apo Dios, ya mi'id di nipaddungam ti nidugah di anabagtum, ya nidugah di abalinam! 
He"ay alih nan numbino'ob'on an himpamabluy hitun luta, at mi'id di ohah nala'la'eng mu He"a an ta"on hi un nan papadi! At He"ay way biyangnan dayawon di tataguh tun luta. 
Ti an amin nan mundayaw hinan bulul ya mi'id di nomnomda an nun'awe'we'da 
ti na'innilan nan umat hi bulul ya un hay taguy nangiyamma an unda pina'otan nan ayiw. At amyudandah silver an na'alad Tarshish ya balitu' an na'alad Uphaz. Ya linubungandah nan umat hi lubung di ali an inabol di nala'eng an mun'abol. 
Mu He"a, Apo Dios, di immannung an Dios an munnononnong di aatna ya alpuwan di itaguan, ya He"a goh di alih enggana. Ya wa ay ta bumungot'a ya umalyog tun luta ta mun'apa"iday abablubabluy. 
Ya inalim goh di ibaga' hinan Hentil an bo'on nan bulul di nunlumud abuniyan ya tun luta. At la'tot ya mun'apa"idan amin ta ma'ubahdah tun luta. 
Ya innayun'u goh an inaliy, Mu hi Apo Dios ya limmuna tun luta ya ad daya an dumalat di abalinana ya ananomnomana, 
ya wa ay ta impa'idulna ya mungkakaludukud ad daya. Ya Hiya goh di mangipatuluh bunut, ya awni ya impa'alinay ilat, ya udan, ya puo' an malpuh nan nangiyamungana. 
At hiyatuy mangipattig an hay tagu ya mi'id di inilada an adida umat hi anala'eng Apo Dios. At nan mun'ammah nabalitu'an an bulul ya mabainanda ti hanan gunda iyamma ya mi'id di yahyah ya abalinanda. 
Ya mid ahan di hulbida ti unda bulul ya anggay. Ti unda hay ma'ab'abatlan hinan adatngan di amoltaanda ti ma'ubahda. 
Mu hi Apo Dios an Dios tu'un holag Israel ya adi umat hina ti Hiyay nunlumun amin an ta"on un nan pento'nah tataguna. Ya hay ngadana ya Nidugah di Abalinanan Dios.” 
Ya ha"in an hi Jeremiah ya inali' goh di, “Da'yun iJudah ya amungonyu nan ita'inyun lumayaw ti lini'ub da'yu damdamah buhul. 
Ti inalin tuwalin Apo Dios an unyu palpaliwan ya nonong ya pinakak da'yu ta miyuy ayuh udum an babluy, ya impa'alinay nidugah an punligligatanyu ta way atonyun mangdam hi bungotna.” 
Ya alyon nan iJerusalem di, “Mahmo' amih tun nidugah an moltami an umat hinan himmalom ahan an hugatmin pumatoy. Mu mahapul an edpolmi 
an ta"on hi un nun'apa"iy abungmi. Ya nun'a'atoyday imbabaluymi, at mi'id di bumadang ay da'min mangiyammah abungmi.” 
Ya inali' ay diday, “Ten mi'id di nomnom nan mangipangpangulun da'yu an adida unudon di ibagan Apo Dios. At hiyanan way ohan da'yu an ay kalnilun ipapto'da ya ninganuy ta miwa'at ayu. 
Ya den dimmatongdah appit hi iggid hi un hagangon di buhu'an di algaw nan mi'buhul, at paddungnay immalyog tun luta. Ya adi madnoy ya umannung an mun'apa"iy abablubabluy hitud Judah, at la'tot ya ammunay jakal di gun umalih tu.” 
Ya nunluwalua' goh an inali' di, “Inila', Apo Dios, an hay tagu ya bo'on hiyay nangdon hi nitaguana, ya bo'on goh hiyay okod hinan ma'at ay hiyah binigat. 
At tugunon ni' da'mi, Apo Dios, mu adim ni' ahan ipatnay bungotmun da'mi ti atom ay ya umannung an matoy ami an amin. 
Nan buhulmiy pangipatnaam hi bungotmu ti dida ya adi da'a ibilang an Dios, ya bo'on He"ay dayawonda. Ya ten numpatoyda nan i'ibbami, ya nidugah di nama"iandah tun babluymi.” 
