Jeremiah.
22.
Palpaliwan ya inalin goh Apo Dios ay ha"in di, “Mundadyu'ah abung di alid Judah, ya inulgudmuh ten hinapit'u. An alyom di, 
He"an alid Judah an holag David ya donglom heten hinapit Apo Dios, ya ta"on un da'yun u'upihyal, ya da'yun amin an tatagu ya mahapul an donglonyu. 
Umat hituy hinapit Apo Dios an inalinay, Mahapul an nan nahamad ya makulug di atonyu ta badanganyu nan mipaligligat ya nan naplohan hi gina'uda. Ya ipapto'yu nan bunag, ya nan nguhu, ya nan nun'abalu ta adiyu paligaton dida ta mi'id di mipapatoy hinan mi'id di baholnan tagu eten babluy. 
At ihamadyu ay an unudon daten inali' ay da'yu ya immannung an maphod di ma'at hinan mun'ali an holag David hitud Judah. At mabalin an maphod di humgopanda eten pantaw di palasyun di ali an milugandah kakalesa ya kakabayu, ya nitnudda nan upihyal ya nan tataguda. 
Mu gulat ta adiyu unudon daten imbaga' ay da'yu at umannung an mapa"ih ten palasyun di ali.” 
Ya intuluy goh Apo Dios an inalinay, “Nan amaphod di palasyuh ad Judah ya umat hinan amaphod nan babluy ad Gilead ya nan atata'nang an duntug hi ad Lebanon. Mu la'tot ya ninganuy ta umat hinan mapulun. 
Ya ipa'ali' di tatagun mama"ih nan palasyun di ali an pun'ita'inday wahayda ta pumputulanda nan mun'aphod an ayiw an cedar an nun'iyamma, ya numpuulanda. 
At an amin nan tatagun malpuh abablubabluy an maluh ya mumbabaggaandan alyonday, Anaad ta pina"in Apo Dios heten nundengwan babluy? 
Ya hay pambal di udum ya alyonday, Manu ay ya unda agguy inunud din inabulutdan Tulag Apo Dios ay dida. Ya nan nat'on di dinayawda ya intamuanda.” 
Ya alyo' ay da'yun iJudah di, “Adiyu kilaan unu ilungdayaan nan natoy an aliyu, mu hay kilaanyu ya nan aliyun niyuy hi udum an babluy. Ti mete"ad ugwan ya adi mahkay mumbangbangngad hitu. 
Ti hay inalin Apo Dios hi ma'at ay Jehoahaz an hina' Josiah an nihukat ay amanan alid Judah ya miyuy hi udum an babluy an adi mahkay mumbangbangngad hitu. 
Ti matoy hinan babluy an nibaludana ta adina mahkay tigon heten babluyna.” 
Inalin goh Apo Dios di, “Ma'idutan nan tagun layah di atonan mangiyammah abungna an duway galaduna goh udot an pilitonay tataguh numbabluyanan muntamu, mu mi'id di idatnah bo'laonda. 
Ti hay ninomnomna ya alyonay, Mangammaa' hi ongol an abung ta hinan miyadwan galadu ya o"ongol di kuwaltuna. Ya umat goh an o"ongol di tawana an hay cedar an ayiw di miyamma an mapentolan hi mumbolah.” 
Ya inalin goh Apo Dios di, “Hay ibagam hinan ali ya alyom di, Bo'on nan maphod an palasyu di dumalat hi a'e'gonam an ali! Ti uggoh mah ta hi amam an hi Josiah di pangiyunnudam? Hiya ya nahamad di nangatnah nan tatagu, at hiyanan wadan amin di mahapulna, ya maphod an amin di na'na'at hidin nun'aliana 
ti binadangana nan nun'awotwot an munhapul hi badang. At hiyanan maphod goh di gun na'at ay hiya ya hitud Judah ti umat hinay aat nan tagun nanginnilan Ha"in. 
Mu he"a ya nat'on ti hay pohdom ahan ya nan bagiom an ta"on un kuluk di pangatmu. An ta"on unda mipapatoy nan tatagun mi'id di baholda ya gunmu goh paligligaton unu ipadildilah di udum an tatagu. 
At hiyanan umat hituy alyo' an hi Apo Dios hi ma'at hinan alid Judah an hi Jehoiakim an hina' Josiah an inali' di, Mi'id ahan di mangebel ay he"ah un'a matoy, ya mi'id goh di mangadyu ay he"a, ya mi'id goh di mangalih adyu'a han apumi ya nan amaphod di numpapto'ana. 
Ya milubu"a an umat hinan natoy an dongki an nonong ya ginuyudda, ya inyuyda intapal hinan pantaw di allup ad Jerusalem.” 
Ya inalin goh Apo Dios di, “Ta"on hi un ayu munti'id an umuy ad Lebanon ta muntu'u' ayuh di ta madngol ad Bashan di tu'u'yu unu hi ad Abarim ta tu'u'anyu didah di, mu mi'idda damdama nan gunyu pumpabadangan ti nun'atoydan amin. 
Ti nihimung an adia' unudon ay da'yu ti hidin amaphodyu an mid al'alin da'yuh tun babluyyu ya pinadana' da'yu. Mu hihidya damdamay aatyun nete"ah din a'ungayu ya agguya' inunud. 
At hiyanan paddungnay pun'iyaddib di puo' an amin nan a'ap'apuyun mumpangipangpangulun da'yuh udum an babluy, Ya ta"on un nan gunyu pumpabadangan ya miyuydah udum an babluy. At makulug an mabainan ya mipa'ampa ayu an dumalat nan nun'appuhin pangatyu. 
At da'yun nunhituh nan ma"aphod an palasyud Jerusalem an nadedengan hi maphod an ayiw an cedar ya manud ugwan ti malenggop ayu. Mu hi awniat nunheglay kumilaanyuh dumatngan di punholholtapanyu ti hay aatna ya umat hi dogoh di ung'ungngah un mitungaw.” 
Ya hay hinapit Apo Dios ay Jehoiachin an hina' Jehoiakim an alid Judah ya inalinay, “Ha"in an Dios ya du'go' he"a, Jehoiachin, an ta"on un he"ay pinili' hi ali an paddungnay hengheng an inhu'lub'uh agwan'u, mu ano' he"a damdama. 
At idat'u he"ah nan buhulmun hi Nebuchadnezzar an ta'tam ya hinan titindalunan namhod an mamatoy ay he"a. 
Ti iyabulut'u an da'yun inam ya miyuy ayuh nan nat'on an babluy ta hidiy ibaludanyu ya atayanyu. 
At ta"on ahan hi unyu pohdon an mumbangngad hitu mu adi mabalin.” 
Ya ha"in an hi Jeremiah ya inali' di, “Undan heten hi Jehoiachin ya umat hinan uklit an bangan napa"i ta mi'id di namhod ay hiya? Undan hiyay dumalat hi iyayana ya nan imbabaluynah udum an babluy an agguyda in'innila? 
Ti inalin Apo Dios di, At da'yu ni' an iJudah ya donglonyu ahan tun alyo': 
Ubahonyuh nan libluy ngadan nan imbabaluy Jehoiakim ta ay mi'id di imbabaluyna ti hiya ya mi'id di maphod hi aatna. Mi'id hinan imbabaluynay pumhod di nitaguana, ya mi'id di mun'alin didah ad Judah. Ha"in hi Apo Dios di nanapit ete.” 
