Proverbs.
28.
Nan tagun nappuhiy pangatna ya ta"on un mi'id di mamdug ay hiya ya nonongan un lumayaw, mu nan nahamad di pangatna ya mi'id ah ta'otnan umat hi layon. 
Nabaholan ay nan tataguh nan himpamabluy ta maguguluda at mahinhinukat di mun'ap'apun dida, mu gulat ta nan nanomnoman an taguy mumpapto' hinan tatagu at minaynayun an pumhod henen babluyda. 
Nan ap'apu an mangipaligligat hinan ibbanan nun'awotwot ya nipaddung hinan mundoloh an udan an mama"ih nan nitanom an mi'id ang'angonah ma'an. 
Nan tagun adina unudon di Uldin ya iyamlongnay ato'aton nan nappuhiy pangatna, mu nan mangunud hinan Uldin ya ipadahnan ipaway ato'atonda. 
Nan tatagun nappuhiy ato'atonda ya adida ma'awatan nan aat di makulug hi aton hinan udumnan tagu, mu nan tatagun hi Apo Dios di dayawonda ya ma'awatanda mahkay. 
On'onaynah un nawotwot nan tagu mu ta nahamad di pangatna ya un nan adangyan an nangipa'enghah kuluk. 
Nan ungan un'unnud hinan Uldin ya hiyay nanomnoman an imbaluy, mu nan mimiddum hinan mid hulbinan liligwana ta mi'yinum ya me"an ay dida ya un hi amanay bainona. 
Waday ma'at hinan tagun umadangyan an dumalat nan mumpatakap hi ongol hinan umutang an tatagu ti la'tot ya nan inamungna ya umuy damdaman miboltan hinan tatagun hummo' hinan nun'awotwot. 
Umipabohol ay Apo Dios nan adi mangunud hinan Tuguna, ya ta"on un nan luwaluna ya adi tabolon Apo Dios. 
Nan mangitudul hinan tagun nahamad di pangatna ta atonay nappuhi ya la'tot ya hiyay mabahbah an dumalat nan ato'atona, mu nan tagun mi'id ah apahalana ya maphod di ma'ma'at hi nitaguana. 
Wa ay ta nomnomon nan adangyan an tagu an hiyay na'annomnoman, mu gulat ta waday nawotwot an tagun way abalinanan manginnilah nan na'ahhamad an mannig ay hiya at i'innilana ahan nan aat di akudangan di ugalina. 
Gulat ta nan nahamad di pangatnay mangabak hi mun'ap'apu at nidugah di pun'am'amlongan nan himpamabluy, mu gulat ta nan nappuhiy pangatnay mangabak ta diday mun'ap'apu at mun'ipo"oyda nan tatagu. 
Nan tagun mangipo"oy hi baholna ya mi'id di punhulbian an amin di atona, at adi ahan pumhod di nitaguana, mu nan mangitutuyuh baholna ya din'ugna ta adina ipidwan aton ya hiyay hom'on Apo Dios. 
Mawagahan nan tagun gun mangita'ot ay Apo Dios, mu nan tagun mangipahelot hi nomnomna ta adina unudon hi Apo Dios ya immannung an numbino'ob'on di ligatnah lagbuna. 
Umipata'ot nan ap'apun nappuhiy ato'atonah nan tatagunan mid abalinanda an umat hinan layon an munheel unu umat hinan mabungot an bear. 
Nan ap'apun nappuhiy nomnomna ya paligatona nan tatagun ipapto'na, mu nan ap'apun mamahiw hinan nappuhin pangat ya adina pohdon di kuluk ya hiyay madnoy di pun'ap'apuwana. 
Umipaligat nan tagun pimmatoy mu agguy pay nadpap ti immannung an gun mipanomnom ay hiya nan inatnan nappuhi, at minomnoman, ya gun goh anapon di pulis ta nangamung hi atayana, at maphod hi un mi'id ah mammo' ay hiyah enggana. 
Mahalimunan nan tagun nahamad di pangatna, mu himbumaggay aligatan nan tagun mangamangat hi lumihog. 
Nan tagun mahmahlun munhabal ya do'ol di mahawal hi tanudna, mu nan tagun mi'id di hulbin nan ayna ato'aton ya minaynayun an diday gun makudangan hi mahapuldah tanudda. 
Nan na'na'unnud an nahamad di pangatnan tagu ya hiyay mawagahan, mu nan tagun uma'amnaw an umadangyan ta adi maphod di atonah umadangyanana ya immannung an mamoltah angunuhna. 
Nappuhi nan tagun munhumalyah un waday pangipangngilana, mu ta"on ya hiyah ne ahan pohdon di udumna an ta"on hi un itang di idatdah lagbudan mangat enen nibahhaw. 
Nan nagitilan an tagu ya pohdonan munnaud an umadangyan, mu adina ma'awatan an un na'amtang ya hiyay makudangan an mawotwot. 
Hay pohpohdon nan tataguh punyamanandah ma'at ay dida ya nan pangihingalandan didah un way inatdan nappuhi ya un nan pangngalandah nan udumnan tagun mangiyulgud hi amaphodna an ta"on hi un agguy immannung. 
Nan tagun mangngal hi gina'un amana unu hi inana ti hay punnomnomana ya bo'on bahol henen atona ya nipaddung hinan puma"i. 
Nan tagun ma"unguh an mumpunghan ya hiyay dumalat hi punhahannuan nan tatagu, mu nan tagun hi Apo Dios di pange'kodanah mahapulna ya hiyay pumhod. 
Nan tagun hay nomnomnay pange'kodana ya nakudang di nomnomna, mu nan un'unnud hinan nahamad an itudtudun nan nun'anomnoman ya mi'id di ita'otna. 
Nan tagun nanginnilan hummo' hinan nun'awotwot ya adi makudangan hi mahapulna, mu nan mi'id di homo'nah nan mipalpaligat ya idutan nan tatagu. 
Wa ay ta nan nappuhiy pangatnay mun'ap'apuh gubilnu ya mun'ipo"oyda nan tatagun maphod, mu wa ay ta ma'abakda ta hay maphod di mipallog ay didan mun'ap'apu at bumuhu'da mahkay, ya pumpumhod di ma'ma'at ay dida. 
