Song of Songs.
8.
Gulat ahan ta he"ay agi' an lala'in impa'inuman inah huhuna ta ah'upa' he"ah nan owon ya inungngu' he"a, at mi'id ah mamahal ay ha"in! 
Ya itnud'u he"ah abung ina ta ipa'inuma' he"ah nan munlameeh an bayah an pomegranate an intanom'u ta hidiy pangituduwam ay ha"in hi aat di pamhod. 
Ya ta ipipunganmuh ulu' nan iggid an ngamaymu, ya nan agwanmuy pangawalmun ha"in. 
At itulagyun binabaid Jerusalem an adiyu bahibahon nan numpohhodanmih enggana!” 
“Na'uy han ungan babain nalpuh nan mapulun an ene'eddonah nan ngamay di enghana!” Hay Ingkantan nan Babai: “Binangon da'ah din nolo'am hinan puun di ayiw an mansanas an din nalmuwam ya nangitungawan inam ay he"a. 
Ya olom ni' ahan ya un anggay ha"in hi pohdom ti nan pamhod di paddungnay timli an umat hi atoy ya lubu' an munnonong di milubu'. Nan pamhod goh ya nidugdugah ya un nan gumiyagiyab an apuy. 
Ya umat nongkay hinan gumiyagiyab an apuy an ta"on hi un mundatong nan wangwang ya adi madop. Ya adi manginaan di pamhod an ta"on hi un nidugah di inadangyan nan tagu.” 
“Wada han ung'ungngan agimin babain mi'id pay di nap'ol hi huhuna. Ya gulat hi un waday me'yengha ya hay atonmi nin an mamadang ay hiya? 
Ti gulat hi un umat hiyah allup at ipattu'min hiya nan ata'nang an abung an silver. Mu gulat ta umat hiyah pantaw at iyal'altimin hiya nan tablan cedar.” 
“Ha"in di paddungnay allup, ya nan huhu' di umat hi ata'nang an abung. At hiyanan umamlong hi ahawa' ay ha"in, ya mundenol ay ha"in ti waday alenggopana. 
Hi Solomon an ahawa' ya waday punhabalanah greyp hi ad Ba'al Hamon, ya impalia'nah nan tatagu. Ya nan hinohhan nunlia' ya umidatdan hiyah hinlilibuh pihhuh dagwana. 
Mu waday punhabala' hi greyp'u, ya okoda' hi pangidata'. At he"a, Solomon, ya hinlibun pihhuy idat'un he"a, mu nan nunlia' ya un duway gahut di idat'u.” 
“He"a an ahawa' an wah nan galden ya humapit'a ti ten pa'appohpohdonmih nan i'ibba' an mundongol hinan hapitom!” 
“Punnaudom an ahawa' an umalin manamun ha"in hinan aduntuduntug an awadan nan nitamman nan miyammah bangbanglu!”
