Hebrews.
8.
Hay ipa'anhanmin ipa'innilan da'yu ya hi Jesus an Nabagtun Padiy mangihapit ay ditu'un Apo Dios an na'abbagbagtun Ap'apud abuniyan. Hiya ya inumbun di appit hi agwan Apo Dios. 
Ya hidiy pumpadianah nan awadan Apo Dios an immannung an Tabernacle an bo'on nan inyamman di tagu. 
Hay tamun di Nabagtun Padi ya hiyay mange'nong hi e'nong nan tatagun Apo Dios. At hiyanan hi Jesus ya mahapul damdaman waday e'nongnan Apo Dios, at hay odolnay ene'nongna. 
Ya gulat ta immannung an wadah Jesus hitun luta ya bo'on padi Hiya ti wadada tuwaliy udum an papadih tun lutan gun mange'nong hi e'nong di tatagun alyon nan Uldin an indat Apo Dios ay Moses an e'nongdan Apo Dios. 
Ya nan Tabernacle (unu nan Tuldan Abung) an gun pun'onngan nan papadi ya numpaddung di tigawnah nan wad abuniyan an nangipaddungan Moses. Ti hidin pangiyammaan Moses hinan Tuldan Abung ya inalin Apo Dios ay hiyay, “Ihamadmu ta eyengngohmuh nan nipattig ay he"ah nan duntug.” 
Mu na'ahhamad di apadin Jesu Kristu ya un hay apadin din papadi tu'un Hudyu ti hay tamudan mangihapit ay ditu'u ya nipalpuh nan maphod an ni'tulagan Apo Dios ya un din nahhun an ni'tulagana, ti inalinay aliwanay bahol di taguh unda iyokod ay Hiya. 
Mu gulat ta na'ahhamad din nahhun an ni'tulagan Apo Dios hinan tataguna at agguy naluman hi balu. 
Mu nahukatan ti tinnig Apo Dios an nan bahhaw ya wadah nan tatagu ti adida pa"unud hidin intulagna, at inalinay, “Ha"in an hi Apo Dios ya ipa'innila' ay da'yun tatagu' an Hudyud Israel ya ad Judah an udum hi algaw ya waday baluh pi'tulaga' ay da'yu. 
Mu hete ya nob'on an adi umat hidin nahhun an intulag'uh din o'ommodyuh din penghanah nangipangulua' ay didah nakakandad Egypt. Ya dumalat nan agguyda nangunudan hidin ni'tulaga' ay dida at din'ug'u dida. 
Mu awni ya un madatngan nan algaw an inali' ay da'yuh pangipa'innilaa' eten balun ni'tulaga' hinan tatagu' an holag Israel. Ti hay ato' ya ipanomnom'un diday Tugun'u ta hiyay un'unudonda, at Ha"in mahkay di Dios an unudonda, ya diday tatagu' an ipapto"u. 
At adi mahapul hi un way muntudun dida ta innilaona' an hi Apo Dios ti i'innilaa' tuwalin didan amin an ta"on un nan nitaguan di hinohhan didan nabagtu unu nawotwot. 
Aliwa' di baholda, ya adi' mahkay nonomnomon di numbaholandan Ha"in.” 
Ya gapu ta inalin Apo Dios an waday balun ni'tulaganan un'unudon tu'u at hiyah ne attiganan pinogpogna nan nahhun an ni'tulagana. 
