Lamentations.
4.
Mipaddung nan tatagud Jerusalem hinan timmiban balitu' an adi mahkay munletaa', ya umatda goh hinan nun'abalul an batun nun'iwa'atdah nan kalata. 
Ya danen tatagud Jerusalem ya mipaddungdah din hopapnah nahamad an balitu', mu anakkayah di na'at ta ad ugwan ya mipaddungdah nan lutan bangan inyamman di tagu! 
Nan animal an jakal ya ipapto'nan iduulan nan bunun an imbaluyna, mu nan i'ibba' an tatagud Judah ya numbalindah ma'abbungot an umatdah nan ostrich an wah nan mapulun an inganuynay imbaluyna. 
At nan ung'ungungnga atog ya mun'ep'ot di diladah nan tangngutangnguda an dumalat di inuwawda, ya mumbagada atog hi ononda, mu mi'id di mangidat. 
Ya nan adadangyan an mun'aphod di tanudda ya lubungdah din hopapna ya numbalinda goh damdamah mahmo' an mi'id di ononda, ya un nonongan nolo'dah nan hupu'. 
Ti nidugdugah di moltan nan i'ibba' an tatagud Judah ya un nan moltan din tatagud Sodom an un namengpenghan di nama"ian Apo Dios ay dida, ya mi'id di bimmadang. 
Ya din a'ap'apud Jerusalem ya mun'aphod di tigawda an ma"appaha' ya un nan gatas, ya mun'ahdol di odolda, ya mun'abi'ahda. 
Mu ad ugwan ya numpangangititda ya un nan uleng, at mi'id ah ohah mangimmatun ay dida. Ya nan up'upda ya nun'iyamit hinan tungalda, ya na'ammaganan an umat hinan gudah di mamagan ayiw. 
Od'odolna din nun'atoy hinan gubat ya un nan mun'atoy hi batel ti ma'ahinutdan mun'atoy an dumalat hinan ami'id di ononda! 
At nidugah ahan din nunholholtapanmi, at hiyanan ta"on un nan ma'ahhimo' an binabai ya nun'ihaangday imbabaluyda ta nun'a'anda an dumalat di ami'id ahan di ma'an. 
At impale'nan Apo Dios di nidugah an bungotnan dida hi namuulanad Jerusalem ta engganah un numbalin hi dapul. 
Mu nan tataguh tun luta an ta"on un nan a'ali ya hay inilada ya adi mabalin an hogpon di buhul nan babluy ad Jerusalem. 
Mu na'at damdama ti dumalat nan numbaholan hanan propeta ya nan papadi ti impapatoyday tatagun nepto' di pangatdan den babluy an mi'id ah baholda. 
At ad ugwan ya hanan propeta ya papadi ya adida pa'anamuton dida, at ta"on un hay panapaan ay dida ya paniaw ti nibilangdah pimmatoy an dumalat di nangipapatayandah nan tatagu. 
Ya pun'it'u' nan tatagun alyondan diday, “Mun'akak ayuh tu an da'yun tatagun umat hina, ya adi nginin di umuyyu dapoon!” At umat hinay na'at an amin hinan babluy an immayanda an punhunihun di tatagu dida an mi'id di mangipahi'um ay dida. 
At hay inat Apo Dios ay daden papadi ya nun'iwa'atna didah nan abablubabluy an agguyna mahkay impapto' dida, ya ta"on un nan tatagu ya agguyda ene'gonan dida, an ta"on un din nun'ala'ay an papadi ya agguyda hemmo' dida. 
Ya la'tot ya himmiga ami mahkay an nanannod hinan babluy an inhoghogdananmin bumadang, mu mi'id di abalinandan mangibaliw ay da'mi. 
Ya bebenta' da'mih nan buhulmi, at hiyanan agguy ami nundaldallanan ti wah didan mamannod an mamatoy ay da'mi. 
Ya danen buhulmi ya nidugah an mabi'bi'ahda ya un nan aton di agilan tumayap ad daya. Ti ta"on un hinan aduntuduntug ya numpudug da'mi, ya benta' da'mi goh hinan mapulun. 
Ya din alin pento' Apo Dios an hiyay mabalin hi bumadang ay da'mi ya inlayawda, ya wan hay inilami ya hiyay mangibaliw ay da'mih nan udum an babluy. 
At da'yun holag Edom hi ad Uz ya agayu ta umamlo'amlong ayud ugwan! Mu gulat at, ya adi ayu umamlong ti nan na'at ad Jerusalem ya hiya goh di ma'at ay da'yu an pumbalinon da'yun Apo Dios hi umat hinan nabutong an nabladan ta abainanyu. 
Mu ditu'un iJerusalem ya mapogpog mahkay nan pummoltan Apo Dios ay ditu'u ta mumbangngad tu'u mahkay hinan babluy tu'u. Mu da'yu ay an holag Edom ya moltaon da'yun Apo Dios an dumalat nan numbaholanyu ta mipattig an nappuhi ayu. 
