Nahum.
1.
Hiyah te impa'innilan Apo Dios hi umatan ad Nineveh an paddungnay nipa'enap ay ha"in an hi Nahum an propetan i'Elkosh. 
Ya alyo' di, “Hi Apo Dios ya mabungot an adina pohdon an waday udum hi dios an madayaw an anggay Hiya. Moltaona nan bumuhul ay Hiya ta iballohna an pumpa"i dida. 
Hi Apo Dios ya adi mabanbannungot, ya nidugah di abalinana, mu adina iyulay ti mahapul an moltaona nan nun'abaholan. Nan abalinana ya umat hinan puo', ya nan bunut ya umat hinan hupu' an ipa'ahu' di hu'inah un dumalan. 
Ya mandalona ay ta mamaganan an amin nan baybay ya nan ginnaw ya immannung an ma'at, at mun'alangu nan holo' hinan pahtuh ad Bashan ya ad Carmel, ya umat goh hinan habhabung hinan inalahan ad Lebanon. 
Ya Hiya goh di mangipa'alyog ta mun'a'ubah nan aduntuduntug, at nan tataguh nan abablubabluy ya nidugah di tuma'tandan Apo Dios. 
At undan way melwang hi un bumungot hi Apo Dios ti nan bungotna ya ay mundalang an apuy an punggimu'na nan batu ta mumbalin hi dapul! 
Manu ay ti maphod hi Apo Dios an Hiyay ihi'ugan nan mangedenol ay Hiya, ya badangana didah nan punligatanda. 
Mu ta"on hi un umat hina mu nidugah di atonan mamogpog hinan binuhulnan iNineveh an umat hi apa"ian nan mahe'nob an lobong. 
At din numplanuh nappuhi ay Apo Dios ya namengpenghan di namogpogan Apo Dios ay dida, at mi'id di nangipidwaanda. 
Ti didan iNineveh ya nun'abutongda, at umatdah nan nalangun ayiw an na'amung ta ma'apuyan 
ti din ohan ap'apud Nineveh di numplanuh nan nun'appuhin Apo Dios. 
Hi Apo Dios ya hiyah te alyonah nan tatagud Judah an inalinay, Ta"on hi un do'ol ahan di middum an bumadang hinan iNineveh, ya ta"on hi un nidugah di amabi'ahda mu ma'abakda, ya mun'a'ubahda ta pamalloh'uh nan nidugah an inatdan da'yu. Ya manu ti inyabulut'u an ipaligligat da'yun tatagu', mu adi' mahkay ipidpidwan aton. 
Ya paddungnay pumpogtang'u nan imbangkelengdan da'yu ta mapogpog nan punholholtapanyu.” 
Ya wada goh di alyon Apo Dios hinan i'Nineveh an alyonay, “Mapogpog di imbabaluyyu ta mi'id di mamunat ay da'yu. Ya paddungnay Ha"in mangidadaan hi ilubu'anyu ti nidugah nan anappuhiyu, at hiyanan ubaho' da'yu, ya pumpa"i' goh an amin nan inyammayun bulul an dayawonyun wah nan ihinanda.” 
Ya wada goh di hapiton Apo Dios hinan iJudah an alyonay, “Waday tigonyun umalin e'wanah nan buludnan mangibaag hinan maphod an ulgud hi alenggopanyu ti mapogpog mahkay din buhulyu. At mahapul an ipa'annungyu mahkay din inaliyun e'nongyuh un mapogpog nan iNineveh an mangipaligligat ay da'yu. Ya mabalin goh an mumbehta ayuh nan Timplu, at mid mahkay mangipawan da'yu.” 
